หุ้นไทยกระทิงต่อเจอขายกำไร
ตลาดหุ้นไทยเปิดกระโดด กว่า10จุดตามคาด หลังจากตลาดหุ้นสหรัฐ ทำสถิติสูงสุดรอบ 2 ปี
5 พ.ย. 2553

ตลาดหุ้นไทยเปิดกระโดด กว่า10จุดตามคาด หลังจากตลาดหุ้นสหรัฐ ทำสถิติสูงสุดรอบ 2 ปี
ตลาดหุ้นไทยเปิดกระโดด กว่า10จุดตามคาด ซึ่งเคลื่อนไหวไปในทิศทางเดียวกับตลาดหุ้นภูมิภาคที่ดีดขึ้นแรงเฉลี่ย 1-2% หลังจากตลาดหุ้นสหรัฐ ทำสถิติสูงสุดใหม่ตั้งแต่ปี 2551  ดัชนี ปิดที่ระดับ  11,434  จุด พุ่งขึ้น 219 จุดคิดเป็น  1.96% และราคาน้ำมันดิบล่วงหน้า บวก1.80 เหรียญหรือเพิ่มขึ้น  2.13 % ปิดที่  86.49 เหรียญสหรัฐต่อบาร์เรล  ขณะเดียวกันราคาทองคำก็ขึ้นไปทำจุดสูงสุดใหม่ที่ 1,383 เหรียญสหรัฐต่อออนซ์   บวกไป 45 เหรียญส่งผลให้ราคา ขายในประเทศดีดขึ้นตาม  ทองคำแท่งรับซื้อ 19,350 บาทและขายออก 19,450 บาท  นักวิเคราะห์กล่าวว่า  ตลาดหุ้นไทยยังคงปรับตัวขึ้นแต่คงไม่แรงมากเหมือนวันก่อน บวกกว่า 17 จุด เนื่องจากนักลงทุนมีการขายทำกำไร และอีกส่วนหนึ่งไม่กล้าไล่ซื้อ หลังราคาขยับขึ้นมาก  นอกจากนี้จะเห็นการสลับกลุ่มเล่น ไปกลุ่มธนาคารพาณิชย์และเกษตร  อย่างไรก็ตามยังคงแนะนำให้ซื้อหุ้นปตท.(PTT)  เนื่องจากราคายังมีโอกาสปรับตัวขึ้นไปต่อ ท่ามกลางผลการดำเนินงานในปีนี้และปีหน้าจะเติบโต เพราะบริษัทลูกสามารถส่งรายได้และกำไรให้บริษัทแม่มากขึ้นและบริษัทปตท.เองก็มีกำไรที่ดีด้วย ตามแนวโน้มราคาน้ำมันที่ปรับตัวขึ้น ซึ่งกลุ่มปตท.คาดว่าน่าจะมีโอกาสเห็น 100  เหรียญสหรัฐ จากราคาเฉลี่ย 83  เหรียญสหรัฐต่อบาร์เรล  ล่าสุดราคาPTT บวก 9 บาทซื้อขายบริเวณ 341บาท ย่อลงเล็กน้อยจากราคาสูงสุดของวัน 342 บาท  ซึ่งยังไกลจากเป้าหมายที่นักวิเคราะห์ปรับประมาณการใหม่  นักวิเคราะห์ บริษัทหลักทรัพย์เอเซียพลัสปรับเพิ่มราคาเป้าหมาย PTTเป็น  414.35  บาทจากเดิมให้ 377.26 บาทเพราะแนวโน้มผลงานของบริษัทในกลุ่มสดใสมากในปีหน้า จากการฟื้นตัวของราคาสินค้าโภคภัณฑ์ทั้งน้ำมัน, โรงกลั่น และปิโตรเคมี ส่วนการลงทุนใน วันนี้ยังคงแนะนำให้ซื้อ PTT  แม้ราคาจะขยับขึ้นมามากแล้วก็ตามแต่หากนักลงทุนไม่กล้าก็จะไม่ได้เงิน เพราะราคาที่ขึ้นมาถือว่าเพิ่งขึ้นเท่านั้น " PTT โดยปกติมักจะต้องมีต่อยาว เพราะฉะนั้นที่เห็นอยู่นี่ ยังถือว่าน้อยและน่าจะไปได้อีกเพียบ" นอกจากนี้ยังให้ซื้อหุ้น บริษัทไทยออยล์(TOP) หวังว่าราคาจะยาวถึง 62 บาท ในทางเทคนิคฟ้องว่ายังมีโอกาสไปต่อ  แม้ราคาขึ้นมาต่อเนื่อง 4 วันติด แต่ในช่วง 2 วันหลังสุดราคาเริ่มปรับเพิ่มขึ้นเล็กๆ และลดความร้อนแรงลงได้ระดับหนึ่ง